Foto: Tribuna.uz Xabaringiz bor, O‘zbekiston milliy jamoasi noyabr oyida JCh-2022 saralash bosqichida Saudiya Arabistoni va Falastin jamoalariga qarshi maydonga chiqadi. Ushbu o‘yinlarga tayyorgarlik olib borayotgan Vadim Abramov jamoasi 9 noyabr kuni Qirg‘iziston milliy terma jamoasiga qarshi o‘rtoqlik o‘yini o‘tkazadi. “Toshkentdagi «Paxtakor» stadionida bo‘lib o‘tishi rejalashtirilgan o‘yin TV orqali translatsiya qilinmaydi”, deya insayd bilan o‘rtoqlashdi Tribuna.uz manbasi. “Bu Vadim Abramovning istagi. U Saudiya Arabistoni vakillari jamoamizni o‘rganib olishini istamayapti. O‘rtoqlik o‘yinida uning o‘z o‘ylanmalari bordirki, shunday qarorga kelgan. Marhamat, stadionga boringlar, muxlislar”, deya xabar bermoqda o‘z manbamiz. Ma’lumot uchun, O‘zbekiston – Qirg‘iziston termalari o‘rtasidagi o‘rtoqlik uchrashuvi 9 noyabr, shanba kuni o‘tkaziladi. Bahs «Paxtakor» stadionida soat 17:00da boshlanadi.